দিল্লিতে ফের ‘শূন্য’, তাও প্রিয়াঙ্কা বললেন, “জনতা পরিবর্তন চায়…”

নয়াদিল্লি: দীর্ঘ ২৭ বছর পর দিল্লিতে সরকার গঠনের পথে ভারতীয় জনতা পার্টি (BJP)। একাধিক বুথ ফেরত সমীক্ষাকে সত্য প্রমাণ করে বিজেপি এবার দিল্লির বিধানসভা নির্বাচনে (Delhi Election 2025) বড় সাফল্যের দিকে এগোচ্ছে। অন্যদিকে চূড়ান্ত ভরাডুবির পথে আম আদমি পার্টি (AAP)। দিল্লির এই পালাবদল নিয়ে এবার মুখ খললেন কংগ্রেস (Congress) নেত্রী তথা দলের সাধারণ সম্পাদক প্রিয়াঙ্কা গান্ধী ভদ্রা (Priyanka Gandhi Bhadra)। তাঁর দাবি, “দিল্লির জনগণ পরিবর্তনের জন্য ভোট দিয়েছেন।”

শনিবার কেরালার ওয়ানাডে সাংবাদিকদের সঙ্গে কথা বলতে গিয়ে প্রিয়াঙ্কা বলেন, “নির্বাচনের আগে দলীয় সভা করার সময়ই এটা স্পষ্ট হয়ে গিয়েছিল যে, দিল্লির জনগণ পরিবর্তন চায়। তাঁরা বর্তমান পরিস্থিতি নিয়ে বিরক্ত ছিল এবং নতুন কিছু আশা করছিল। সকল বিজয়ী প্রার্থীকে শুভেচ্ছা জানাই।” পাশাপাশি কংগ্রেসের নেতাকর্মীদের বার্তা দিয়ে প্রিয়াঙ্কা বলেন, “আমাদের জন্য এই ফলাফলের অর্থ হল, আমাদের আরও কঠোর পরিশ্রম করতে হবে। মাঠে নামতে হবে এবং জনগণের সমস্যার প্রতি আরও বেশি প্রতিক্রিয়াশীল হতে হবে।”

আরও পড়ুন: দিল্লিতে হারলেন কেজরিওয়াল সহ এই ৫ ‘হেভিওয়েট’ AAP প্রার্থী

সর্বশেষ তথ্য অনুযায়ী, দিল্লির ৭০টি আসনের মধ্যে বিজেপি ৪৮টি আসনে এগিয়ে রয়েছে, যেখানে আম আদমি পার্টি ২২টি আসনে লড়াইয়ে রয়েছে। ইতিমধ্যে বিজেপি ৪১টি এবং আপ ২০টি করে আসন জিতেছে বলে নির্বাচন কমিশনের ওয়েবসাইটে জানানো হয়েছে। এদিকে, কংগ্রেসের পরিস্থিতি আরও করুণ। হাত শিবির টানা তৃতীয়বার দিল্লির বিধানসভা নির্বাচনে ‘গোল্ডেন ডাক’। একটি আসনও জিততে পারেননি কংগ্রেস প্রার্থীরা।